Á opnum kynningarfundi sem haldinn var að Hlymsdölum mánudaginn 3. maí kynnti Jón Ingi Sigurbjörnsson kennari í ME samantekt úr könnun um um íþrótta - og frístundahegðun nemenda í 4. - 10. bekk grunnskóla á Fljótsdalshéraði . En könnunin var unnin af Jóni ásamt nemendum á félagsfræðiskor ME . Könnunin var gerð að frumkvæði menningar - og íþróttanefndar og jafnréttisnefndar Fljótsdalshéraðs , í góðri samvinnu við grunnskólana . Nemendur svöruðu könnuninni í skólunum og var svörun því mjög góð . Sambærileg könnun var gerð vorið 2008 . Fá áberandi frávik komu í ljós frá fyrri könnun , þó ýmislegt megi lesa út úr samanburðinum . Íþróttaiðkun á skipulögðum íþróttaæfingum utan skólaíþrótta virðist heldur minnka og vera nokkuð mismunandi milli árganga . Aftur á móti er þátttaka í ýmsu öðru tómstundastarfi að aukast og má þar sérstaklega nefna skátastarfið . Einnig kalla krakkarnir mjög á aukið framboð á listgreinum og listnámi og virðist Þjóðleikur og þátttakan í því verkefni hafa fangað hug margra . Einnig var spurt um tölvuleikjanotkun og virðist sem yngri árgangarnir séu lengur við tölvuskjáinn á degi hverjum , en þeir sem eldri eru . Einnig komu fram vísbendingar um mjög mikið  skjálífi " hjá nokkrum einstaklingum , þar sem setið er við tölvuskjáina meira en 5 klukkustundir á degi hverjum . Með svona könnun fást margar vísbendingar , bæði jákvæðar og neikvæðar og voru þær töluvert ræddar á kynningarfundinum . Einnig eru þær ágætt veganesti fyrir pólitíska fulltrúa og stjórnendur sveitarfélagsins , sem og alla þá sem vinna með börnum og unglingum . Helstu niðurstöður úr könnuninni er að finna hérá heimasíðu sveitarfélagsins , eða undir Stjórnsýsla > Útgefið efni > Ýmsar skýrslur .